[Foto’s] Nóg Limpopo-studente vas oor plunderyFoto: Konst. Maluleke (SAPD Mankweng) Nog drie studente van die Universiteit van Limpopo is in hegtenis geneem in verband met brandstigting en plundery op die kampus. Kol Ronel Otto, woordvoerder van die polisie, het Dinsdag laatmiddag gesê nog drie verdagtes is in hegtenis geneem nadat ondersoeke hulle verbind het met plundery en brandstigting by kiosks op die kampus. Maroela Media het vroeër berig 13 studente is Maandagaand in hegtenis geneem toe die betoging gewelddadig geraak het. Die studente het amok gemaak en ses kafeterias en ŉ kettingrestaurant gevandaliseer nadat die instansie gesê het hy kan nie gratis onderrig aanbied nie. Die universiteit bly gesluit. Die studente het op geboue en veiligheidswagte se kamers by die Turfloop-kampus in Mankwen, oos van Polokwane, toegeslaan. Studenteleiers het aan die hoof en visekanselier, prof Mahlo Mokgalong, gesê omdat hy versuim het om enige versekering te bied dat die universiteit gratis onderrig gaan verskaf, en vorige skulde gaan afskryf, sal die instansie “onregeerbaar” wees. Die studente op die kampus het by die landswye #FeesMustFall-veldtog aangesluit. Die studente het begin betoog teen die verhoging van studentegelde vir volgende jaar. Pres. Jacob Zuma het Vrydag ŉ moratorium geplaas op enige verhogings in studentegelde vir 2016, enkele dae nadat Blade Nzimande, minister van hoër onderwys, ŉ beperking van 6% op die verhogings geplaas het. Die betogings het egter nie opgehou nie en studente eis nou “gratis onderwys”. Otto het bevestig daar is nie enige betogings by die Universiteit van Venda in Thohoyandou nie.